KIRJALLINEN KYSYMYS E-2433/98

esittäjä(t): Bartho Pronk (PPE) ja Petrus Cornelissen (PPE) komissiolle

(30. heinäkuuta 1998)

Aihe: Merellä työskentelevien henkilöiden jääminen EU-direktiivien soveltamisalan ulkopuolelle

On olemassa suuri määrä sosiaalialan ja erityisesti työllisyyteen liittyviä direktiivejä, jotka eivät koske merellä työskenteleviä henkilöitä.

Kyseessä ovat muun muassa direktiivit

77/187/ETY(1) työntekijöiden oikeuksien turvaamisesta yrityksen tai liikkeen taikka liiketoiminnan osan luovutuksen yhteydessä;

80/987/ETY(2) työntekijöiden suojasta työnantajan maksukyvyttömyystilanteessa;

75/129/ETY(3) työntekijöiden joukkovähentämisestä ja

94/45/EY(4) eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisön laajuisissa yrityksissä tai yritysryhmissä.

Työaikalainsäädäntöä koskevan direktiivin yhteydessä sovelletaan erityismenettelyä, jotta direktiivi koskisi myös merellä työskenteleviä henkilöitä.

Voisiko komissio vastata seuraaviin kysymyksiin:

1. Eikö komissio katsokin, että on epäoikeudenmukaista jättää merellä työskentelevät henkilöt sosiaalidirektiivien soveltamisalan ulkopuolelle?

2. Mitkä ovat tämän soveltamisalan rajoittamisen syyt?

3. Voisiko komissio pyrkiä sisällyttämään merellä työskentelevät henkilöt direktiivien soveltamisalaan samankaltaisen erityismenettelyn kautta, kuin mitä työaikalainsäädäntöä koskevan direktiivin yhteydessä sovelletaan?

4. Onko komission mielestä mahdollista käyttää tässä yhteydessä sosiaalista pöytäkirjaa?

Komission jäsenen Pádraig Flynninkomission puolesta antama vastaus

(11. syyskuuta 1998)

Merialuksilla työskentelevien jättäminen joidenkin direktiivien soveltamisalan ulkopuolelle johtuu merenkulkualan erityisestä luonteesta.

Työntekijöiden oikeuksien turvaamista yrityksen tai liikkeen taikka liiketoiminnan osan luovutuksen yhteydessä koskevan neuvoston direktiivin 77/187/ETY osalta komissio on sitä mieltä, että merialuksilla työskenteleviin olisi sovellettava yhteisön lainsäädännön etuuksia mahdollisimman laajasti. Kyseisen direktiivin 77/187/ETY muuttamista koskevassa alkuperäisessä ehdotuksessaan(5) ja muutetussa ehdotuksessaan(6) komissio oli sitä mieltä, että merialuksilla työskentelevien jättäminen direktiivin soveltamisalan ulkopuolelle ei ollut perusteltua, ja ehdotti, että pelkästään kuulemismenettelyä ei sovellettaisi merialuksiin. Tällä tarjottaisiin merenkulkualan yritysten vaatima joustavuus.

Neuvosto antoi 29. kesäkuuta 1998 direktiivin 98/50/EY(7), jolla muutettiin direktiiviä 77/187/ETY ja jolla merialukset jätettiin edelleen soveltamisalan ulkopuolelle. Pöytäkirjaan on kuitenkin kirjattu neuvoston julistus, jossa muistutetaan, että neuvoston mielestä on erittäin tärkeää, että kaikkiin työntekijöihin sovelletaan työpaikkaturvan vähimmäisstandardeja, joissa otetaan huomioon eri toiminta-alojen erityistarpeet. Siinä myös kehotettiin komissiota tarkastelemaan uudelleen tilannetta ja esittämään asianmukainen ehdotus, jossa otetaan huomioon merenkulkualan erityispiirteet.

Työntekijöiden suojaa työnantajan maksukyvyttömyystilanteessa koskevan direktiivin 80/987/ETY osalta on korostettava, että direktiivin soveltamisalasta ei yleisesti suljeta pois mitään palkansaajaryhmää. Jäsenvaltioille annetaan kuitenkin mahdollisuus olla soveltamatta direktiiviä poikkeuksellisesti joidenkin palkansaajaryhmien saataviin, jos työsopimuksen tai työsuhteen luonne on erityinen tai jos työntekijä saa direktiivin tarjoamaa suojaa vastaavan suojan muualta. Luettelo palkansaajaryhmistä, joihin poikkeuksia sovelletaan, on esitetty direktiivin liitteessä. Kolme jäsenvaltiota (Kreikka, Italia ja Yhdistynyt kuningaskunta) ovat hyödyntäneet poikkeusta eivätkä sovella direktiiviä merialuksilla työskenteleviin. Direktiiviä 80/987/ETY voidaan siis olla soveltamatta vain erityistapauksissa.

Eurooppalaisen yritysneuvoston perustamisesta annetun direktiivin 94/45/EY 1 artiklan 5 kohdassa annetaan jäsenvaltioille mahdollisuus olla soveltamatta direktiiviä kauppalaivaston miehistöön. Tätä mahdollisuutta ovat tähän mennessä käyttäneet vain Ruotsi ja Italia (ja Norja ETA-sopimuksen puitteissa). Direktiivin antamista edeltäneissä keskusteluissa komissio vastusti koko ajan tätä mahdollisuutta, joka kuitenkin hyväksyttiin osana lopullista sopuratkaisua. Asiasta käydään kuitenkin uusia keskusteluja tarkistettaessa direktiiviä 94/45/EY.

Työntekijöiden joukkovähentämistä koskevan direktiivin 75/129/ETY 1 artiklan 2 kohdan c alakohdan mukaisesti direktiiviä ei sovelleta merialusten miehistöihin. Jotkin jäsenvaltiot (mm. Espanja, Ranska ja Alankomaat) soveltavat kaikkia direktiivin täytäntöönpanoon liittyviä kansallisia toimenpiteitä merialuksilla työskenteleviin. Joissakin jäsenvaltioissa nämä työntekijät eivät kuitenkaan ole täysin suojattuja joukkovähentämisiltä, koska heihin sovelletaan erityislainsäädäntöä. Kun direktiiviä tarkistettiin vuonna 1992, komissio halusi sisällyttää merialuksilla työskentelevät direktiivin soveltamisalaan, mutta tätä ei kuitenkaan hyväksytty lopullisessa ratkaisussa.

Merenkulkualan ja kalastusalan jättämisestä työajan järjestämiseen liittyvän direktiivin 93/104/EY(8) soveltamisalan ulkopuolelle komissio on ilmoittanut - työmarkkinaosapuolille osoitetussa toisessa asiakirjassa - aikeestaan laajentaa direktiivin soveltamisalaa koskemaan kiinteässä asemapaikassa työskenteleviä, soveltaa direktiivin tiettyjä säännöksiä liikkuviin työntekijöihin ja tarvittaessa turvata liikkuvien työntekijöiden riittävä suojelu päivittäisen ja viikoittaisen levon suhteen.

(1) EYVL L 61, 5.3.1977, s. 26.

(2) EYVL L 283, 20.10.1980, s. 23.

(3) EYVL L 48, 22.2.1975, s. 29.

(4) EYVL L 254, 30.9.1994, s. 64.

(5) KOM(94) 300 lopullinen.

(6) EYVL C 124, 21.4.1997.

(7) EYVL L 201, 17.7.1998.

(8) EYVL L 307, 13.12.1993.